|  |  |
| --- | --- |
|    | **Šiam straipsniui ar jo daliai trūksta išnašų į šaltinius.**Jūs galite padėti Vikipedijai pridėdami tinkamas išnašas su šaltiniais. |

Gutenbergo Biblija – du stulpeliai, 24 eilutės
**Grafinis dizainas** – vizualinio turinio pateikimas įvairiomis meninėmis ir techninėmis priemonėmis. Grafinis dizainas paprastai susijęs ne tik su meninių vaizdų kūrimu, bet ir su analize, organizavimu ir pateikimo metodais vizualinės komunikacijos problemų sprendimams. Tai tarpdisciplininė komercinių ir nekomercinių institucijų vizualinės komunikacijos problemų sprendimo veikla, kurioje reikia suderinti turinio vizualinį kūrybiškumą su komunikacijos, technologijų ir verslo žiniomis.

Grafinio dizaino terminą pirmą kartą 1922 m. panaudojo JAV dizaineris William Addison Dwiggins.

Priemonės
---------

**Grafinio dizainerio** užduotis – pateikti optimalius vizualinės komunikacijos problemos sprendimo būdus ir komercinėje, ir nekomercinėje srityje. Sprendimo būdai ir rezultatai tiesiogiai priklauso nuo kliento suformuluojamos užduoties. Komunikavimui paprastai naudojami statiniai elementai – žodžiai (tipografija), vaizdai ir kiti grafiniai elementai (vizualinė medžiaga). Tačiau šiuolaikiniame grafiniame dizaine jau naudojama ir vaizdo animacija bei garsas (pvz. internetinės svetainėse, kompanijų ar produktų animuotose prezentacijose). Grafikos dizainerio veiklos zona – vizualinė – verbalinė ekpresija. Populiariausi darbo įrankiai – Adobe Creative Suite ir CorelDraw programiniai paketai.

Taikymo sritys
--------------

2011 m. Europos krepšinio čempionato logotipas (autorius Kęstutis Koira)
**Grafinio dizaino** sritys:

* Logotipai ir firminis stilius
* Spausdintinė reklama
* Pardavimų skatinimo (angl. „sales promotion") vizualinė dalis
* Plakatai
* Pakuotės
* Knygos
* Laikraščiai ir žurnalai
* Parodų stendai
* Orientavimosi nuorodų sistemos (informacinis dizainas)
* Interneto svetainės
* Filmų ir TV laidų titrai bei vinjetės

Lietuvoje
---------

Lietuvos grafinio dizaino asociacijos logotipas
### Aukštasis mokslas grafinio dizaino srityje

Profesionalius grafinio dizaino specialistus pagal bakalauro (4 metai) ar magistro (2 metai) programą ruošia šios valstybinės universitetinės Lietuvos aukštosios mokyklos:

* Vilniaus dailės akademijos Grafinio dizaino katedra
* Vilniaus dailės akademijos Kauno fakulteto Dizaino katedra
* Vilniaus dailės akademijos Klaipėdos fakulteto Vizualiojo dizaino katedra
* Vilniaus dailės akademijos Telšių fakulteto Dizaino katedra
* Šiaulių universiteto Menų fakultetas

Taip pat pagal 3 metų bakalauro programą šios neuniversitetinės aukštosios mokyklos:

* valstybinės: Vilniaus technologijų ir dizaino kolegija ir Kauno kolegija
* nevalstybinės: Vilniaus dizaino kolegija

### Lietuvos grafinio dizaino asociacija

*Pagrindinis straipsnis – Lietuvos grafinio dizaino asociacija.*

Lietuvos grafinio dizaino profesionalus vienija 1996 m. įkurta Lietuvos grafinio dizaino asociacija, kuri 1999 m. tapo Tarptautinės dizaino asociacijų tarybos ico-D (buvusi ICOGRADA) nare. LGDA atstovauja grafinių dizainerių interesus valdžios institucijose, organizuoja konkursus, parodas, seminarus. 2011 m. LGDA iniciatyva Vilniuje įvyko tarptautinė ICOGRADA konferencija „Spring: ICOGRADA Design Week Vilnius". LGDA nariai aktyviai dalyvauja viešoje kūrybinėje veikloje, pvz.: dizainerio Kęstučio Koiros sukurtas ženklas laimėjo 2011 m. Europos krepšinio čempionato logotipo konkursą.

Nuorodos
--------

* Lietuvos grafinio dizaino asociacija Archyvuota kopija 2007-04-29 iš Wayback Machine projekto.
* International Council of Graphic Design Associations
* VDA Grafinio dizaino katedra Archyvuota kopija 2014-07-29 iš Wayback Machine projekto.
* VDA Kauno fakulteto Grafinio dizaino katedra Archyvuota kopija 2014-08-09 iš Wayback Machine projekto.
* VDA Klaipėdos fakulteto Vizualiojo dizaino katedra Archyvuota kopija 2012-08-26 iš Wayback Machine projekto.
* Vilniaus technologijų ir dizaino kolegijos Grafinio dizaino katedra
* Vilniaus dizaino kolegijos Grafinių komunikacijų dizainas Archyvuota kopija 2014-07-29 iš Wayback Machine projekto.